SL Uradni list Evropske unije L 54/10

UREDBA KOMISIJE (EU) št. 167/2014

z dne 21. februarja 2014

o spremembi Priloge I k Uredbi (ES) št. 689/2008 Evropskega parlamenta in Sveta o izvozu in uvozu nevarnih kemikalij

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 689/2008 Evropskega parlamenta in Sveta z dne 17. junija 2008 o izvozu in uvozu nevarnih kemikalij (1) ter zlasti člena 22(4) Uredbe,

ob upoštevanju naslednjega:

(1) Z Uredbo (ES) št. 689/2008 je določeno izvajanje Rotterdamske konvencije o postopku soglasja po predhodnem obveščanju (v nadaljnjem besedilu: postopek PIC) za nekatere nevarne kemikalije in pesticide v mednarodni trgovini, ki je bila podpisana 11. septembra 1998 in odobrena v imenu Skupnosti s Sklepom Sveta 2003/106/ES (2).

(2) Primerno je upoštevati ureditveni ukrep v zvezi z nekaterimi kemikalijami, ki je bil sprejet v skladu z Uredbo (ES) št. 1107/2009 Evropskega parlamenta in Sveta (3), Uredbo (EU) št. 528/2012 Evropskega parlamenta in Sveta (4) ter Uredbo (ES) št. 1907/2006 Evropskega Parlamenta in Sveta (5).

(3) Konferenca pogodbenic Rotterdamske konvencije je na svojem šestem zasedanju, ki je potekalo od 28. aprila do 10. maja 2013, sklenila, da vključi azinfos-metil, perfluorooktan sulfonsko kislino, perfluorooktan sulfonate, perfluorooktan sulfonamide in perfluorooktan sulfonile v Prilogo III k navedeni konvenciji, s čimer se je na podlagi navedene konvencije za navedene kemikalije začel uporabljati postopek PIC. Zato bi bilo treba te kemikalije črtati s seznama kemikalij iz dela 2 Priloge I k Uredbi (ES) št. 689/2008 ter jih vključiti na seznam kemikalij iz dela 3 navedene Priloge.

(4) Konferenca pogodbenic Rotterdamske konvencije je odločila tudi, da se komercialni pentabromodifenil eter, vključno s tetra- in pentabromodifenil etrom, ter komercialni oktabromodifenil eter, vključno s heksa- in heptabromodifenil etrom, vključijo v Prilogo III k tej konvenciji, s čimer se je na podlagi navedene konvencije za navedene kemikalije začel uporabljati postopek PIC. Ker so tetrabromodifenil eter, pentabromodifenil eter, heksabromodifenil eter in heptabromodifenil eter že navedeni v Prilogi V k Uredbi (ES) št. 689/2008 in zato zanje velja prepoved izvoza, se te kemikalije ne dodajo na seznam kemikalij iz dela 3 Priloge I k Uredbi (ES) št. 689/2008.

(5) Odobritev aktivne snovi didecildimetilamonijev klorid je bila preklicana v skladu z Uredbo (ES) št. 1107/2009, zaradi česar je didecildimetilamonijev klorid prepovedano uporabljati kot pesticid iz skupine fitofarmacevtskih sredstev in bi ga torej bilo treba dodati na seznam kemikalij iz dela 1 Priloge I k Uredbi (ES) št. 689/2008.

(6) Vnos za klorat v delih 1 in 2 Priloge I k Uredbi (ES) št. 689/2008 bi bilo treba spremeniti, da se zagotovi večja jasnost glede tega, za katere snovi je bilo predvideno, da bodo zajete v navedenem vpisu.

(7) Uredbo (ES) št. 689/2008 bi bilo zato treba ustrezno spremeniti.

(8) Da se zagotovi dovolj časa industriji, da sprejme potrebne ukrepe za zagotavljanje skladnosti s to uredbo, in državam članicam, da sprejmejo potrebne ukrepe za izvajanje te uredbe, bi bilo njeno uporabo treba odložiti.

(9) Ukrepi, predvideni s to uredbo, so v skladu z mnenjem Odbora, ustanovljenega s členom 133 Uredbe (ES) št. 1907/2006 –

SPREJELA NASLEDNJO UREDBO:

Člen 1

Priloga I k Uredbi (ES) št. 689/2008 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se od 1. maja 2014.

Ta uredba je v celoti zavezujoča in se neposredno uporablja v vseh državah članicah. V Bruslju, 21. februarja 2014 Za Komisijo Predsednik José Manuel BARROSO

(1) UL L 204, 31.7.2008, str. 1.

(2) Sklep Sveta 2003/106/ES z dne 19. decembra 2002 o odobritvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 63, 6.3.2003, str. 27).

(3) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(4) Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).

(5) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).